CELEX: 62011CN0075
Language: sk
Date: 2011-02-21 00:00:00
Title: Vec C-75/11: Žaloba podaná 21. februára 2011 — Európska komisia/Rakúska republika

30.4.2011   
            
            
               SK
            
            
               Úradný vestník Európskej únie
            
            
               C 130/13
            
         Žaloba podaná 21. februára 2011 — Európska komisia/Rakúska republika
   (Vec C-75/11)
   2011/C 130/23
   Jazyk konania: nemčina
   
      Účastníci konania
   
   
      Žalobkyňa: Európska komisia (v zastúpení: V. Kreuschitz a D. Roussanov, splnomocnení zástupcovia)
   
      Žalovaná: Rakúska republika
   
      Návrhy žalobkyne
   
   
               —
            
            
               určiť, že Rakúska republika si tým, že zľavu na cestovné vo verejných dopravných prostriedkoch poskytuje zásadne len študentom, na ktorých sa vypláca rakúsky prídavok na dieťa, nesplnila povinnosti, ktoré jej vyplývajú z článku 18 ZFEÚ v spojení s článkom 20 a 21 ZFEÚ, ako aj článkom 24 smernice Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS (1),
            
         
               —
            
            
               zaviazať Rakúsku republiku na náhradu trov konania.
            
         
      Žalobné dôvody a hlavné tvrdenia
   
   Občania Únie majú právo voľne sa pohybovať v rámci územia členských štátov, s výhradou obmedzení a podmienok uvedených v zmluvách a vo vykonávacích predpisoch. Pri použití tohto práva sa s občanmi Únie má v zásade zaobchádzať rovnako ako so štátnymi príslušníkmi hostiteľského členského štátu.
   Viazanie spornej zľavy na cestovné pre študentov na poberanie prídavku na dieťa v Rakúsku viac znevýhodňuje štátnych príslušníkov iných členských štátov ako rakúskych štátnych príslušníkov a porušuje tým zásadu rovnakého zaobchádzania s občanmi Únie a tuzemcami.
   Naproti názoru rakúskej vlády, zľava na cestovné nie je vecnou dávkou na vyrovnanie zaťaženia rodín, pretože ide zjavne o zvýhodnenie, na ktoré má nárok len zapísaný poslucháč vysokej školy alebo univerzity.
   Na rozdielne zaobchádzanie so študentmi, ktorých rodičia nemajú nárok na rakúsky prídavok na dieťa sa nevzťahuje ani výnimka uvedená v článku 24 ods. 2 smernice 2004/38, podľa ktorej hostiteľský členský štát nie je študentom z iných členských štátov za určitých podmienok povinný udeliť nárok na príspevok na výživu počas štúdia vo forme štipendií alebo študentských pôžičiek.
   Výnimky zo zásady rovnakého zaobchádzania sa musia vykladať reštriktívne. Preto nemôže pri zľave na cestovné pre študentov ísť o príspevok na výživu počas štúdia vo forme štipendia alebo študentskej pôžičky. Vylúčenie študentov, ktorých rodičia nepoberajú rakúsky prídavok na dieťa z poskytovania spornej zľavy na cestovné teda porušuje právo Únie.
   
      (1)  Ú. v. EÚ L 158, s. 77; Mim. vyd. 05/005, s. 46.